ירמי קפלן

תחילת הדרך

קפלן נולד בשיקגו שבארצות הברית בשם ג'רמי דוד קפלן (באנגלית: Jeremy David Kaplan). הוא בנו של במאי הטלוויזיה אירווינג קפלן ואחיו של אהרן קפלן. אימו היא בת דודתו של ראובן ריבלין. קפלן עלה לישראל ב-4 ביולי 1969 והשתתף במספר הפקות בילדותו - בתוכניות ללימוד האנגלית "Neighbours", במערבון "פנטום קיד" ב-1975 ובתפקיד בסרט הישראלי "מבצע יונתן" של מנחם גולן ב-1977.
בזמן לימודיו בתיכון אליאנס תל אביב, שימש קפלן כמתופף בלהקת "ליקוי חמה" של רמי קלינשטיין. כשהתגייס לצה"ל, בשנת 1979 לא התקבל ללהקה צבאית, אך המשיך לנגן בשעות הפנאי עם קלינשטיין ואחרים. בין היתר היה מועמד להצטרף ללהקת "תיסלם" במקומו של סמי אבזרדל ששקל בשעתו לעזוב את הלהקה אך לבסוף התחרט. לאחר שירותו הצבאי למד משפטים באוניברסיטת תל אביב, אך נטש את לימודיו לטובת טיול לחו"ל. קפלן שהה שם במשך שנתיים, ושם חיפש דרך מוזיקלית עצמאית. בנוסף הוא השתתף גם בדיבוב תוכניות מצוירות לילדים, ביניהן ב"דנבר הדינוזאור האחרון" שם דיבב את דמותו של מאריו.

השתתפות בהרכבים וכזמר ליווי

רמי קלינשטיין כלל באלבומו הראשון "ביום של הפצצה" שיצא ב-1986, לחן משותף לו ולקפלן לשיר "במקום שאני עומד". בנוסף שר קפלן באלבום קולות רקע. קלינשטיין המליץ לרוני בראון להחתים את קפלן לחברת התקליטים "הליקון". קפלן כתב, הלחין והקליט שני שירים, "מחפשת" (לו בוים קליפ) ו"תפוס אותו", לאלבום מתוכנן, אך הוא לא הושלם. קפלן נסע לשהות של מספר חודשים בארצות הברית וחזר לישראל ב-1989. הוא ניגן בתופים בהקלטות האולפן של להקת "תופעת דופלר" לקראת יציאת אלבומם ב-1992. הוא גם השתתף בהלחנת שירם "קוטפת".
קפלן השתתף במספר הרכבים מוזיקליים בו זמנית: הוא תופף בלהקת "תערובת אסקוט" והיה סולן בלהקת "הפיצוץ", שהפכה בהמשך ל"ניצולי הפיצוץ". בשנת 1992 השתתף בפרויקט חידושי השירים של גלי צה"ל וביצע את "בשמלה אדומה".

1995-1999

ב-1994 כשנה לאחר פירוק "תערובת אסקוט" ו"ניצולי הפיצוץ" ב-1993, הקים את "להקת הפרחים", שחתמה בחברת התקליטים אן אם סי והוציאה את האלבום "ירמי קפלן והפרחים", בו כל השירים נכתבו והולחנו על ידי קפלן. רוב שיריו היו שירי כאב קשים לעיכול מבחינה מוזיקלית. בין השירים המצליחים של האלבום היו "מודדת", "מדוע לא באת" ו"משהו חייב להשתנות". לאחר שיצא האלבום יצאה הלהקה לסיבוב הופעות, שבו הוכיח קפלן את כוחו על הבמה. בהופעות הרבה לשיר ולהיות בתנועה מתמדת לאחר שנים שבהן נחבא מאחורי התופים. כמו כן הקליט באותה שנה חידוש לשיר "גלי" של אהוד מנור וקובי אשרת לכבוד ספיישל לחנוכה שנערך בגלי צה"ל באותה שנה. החידוש נכלל כבונוס במהדורה מאוחרת יותר של האלבום "ירמי קפלן והפרחים".
אלבומו השני "בוקר טוב" יצא בשנת 1995 והיה אלבום סולו ללא להקת ליווי. גם באלבום זה כל השירים נכתבו על ידיו, ובהם "הדפוק הזה" ו"במוקדם או במאוחר". אלבום זה היה בסיס להופעות ולקליפים מצליחים.
בשנת 1996 כתב, הלחין והקליט את שיר הפתיחה לסדרה "הפוך" בשם "כבר עכשיו", שזכה להצלחה גדולה. השיר נכלל בתור בונוס באלבום "בוקר טוב" במהדורה מאוחרת יותר.
בשנת 1999 יצא אלבומו השלישי "לרע ולטוב". רוב שירי האלבום עוסקים בנושאי משפחה וזוגיות, מהם זכו להצלחה השירים "קולה וברה", "הזדמנות" ו"לרע ולטוב". בדומה לאלבומו הקודם, גם באלבום זה כתב קפלן את המילים והלחנים והיה המפיק המוזיקלי.

שנות האלפיים

קפלן התארח על התופים בהופעה בשיר "בשבילך" של תופעת דופלר בהופעתם בפסטיבל הזמר והפזמון המחודש ב-2001. שנתיים לאחר מכן הוציא את אלבומו הרביעי "הזמן האבוד" יצא בשנת 2003 שזכה לביקורות טובות. האלבום הופק על ידיו ועל ידי אייל קצב וכלל מספר להיטים, ובהם "ראשון שבת", "תתחיל מאפס" ו"אני אשתנה".
באפריל 2009 הוציא קפלן סינגל ראשון לקראת אלבומו החמישי, בשם "כל אחד יכול". האלבום המלא, "חשק", יצא לבסוף ב-27 ביולי 2010. זמן קצר לפניו יצא סינגל נוסף, "כמה את צודקת", שזכה להצלחה במצעדי הפזמונים. סינגל נוסף מהאלבום שזכה להצלחה היה "עוד יהיה לך" ("מעבר לגדר").
באמצע 2014 יצא השיר "היא האחת" בביצועו של קפלן, מתוך הפרויקט "פנסים" של המוזיקאי אלירן אביתר לוי. בו קפלן היה שותף שנה קודם לכן. השיר עצמו זכה להצלחה בתחנות הרדיו ודורג במקום ה-17 במצעד הפזמונים השנתי לשנת תשע"ד של רשת ג'.
בשנת 2015 הוציא יחד עם ספנסרוסו, מתן ספנסר ואורי רוסו, צמד מפיקים צעירים את האלבום "פטיש" המשלב בין רוק ומוזיקה אלקטרונית. האלבום מומן על ידי הקהל באמצעות קמפיין הדסטארט.
קפלן השתתף בתפקידי אורח בסדרות "רמזור", "ראש גדול", "נשות הטייסים" ו"הפיג'מות".

חייו האישיים

בתחילת דרכו קפלן היה בזוגיות עם השחקנית אסתי ירושלמי וכתב עליה את השירים "אסתי" ו"מודדת".
ב-1997 קפלן התחתן עם רויטל ולזוג נולדו שני בנים. ב-2009 השניים התגרשו.
מתגורר ברמת השרון עם זוגתו יעל ובנם מקס.